পাড়াটি যেন পাংখোয়াদের স্বর্গ পল্লী। কুকিমন পাহাড় সমুদ্রপৃষ্ঠ থেকে উচ্চতায় প্রায় ১৬১০ ফুট উপরে। পাহাড়ের উপর থেকে যতটুকু চোখ যায় কেবল সুনীল পাহাড়ের বন্ধনী। নিচের পৃথিবীটা জলের দখলে। সুনীল আকাশ আর সাদা জলের দেশে সুউচ্চ পাহাড়ে সুদীর্ঘ কালের বসতি পাংখোয়া পল্লী। ২৫টি পাংখোয়া বসতি আকাশ ছুঁয়ে দাঁড়িয়ে আছে। ক্যাথলিক এবং ব্যাপিস্ট দুটি গির্জা আছে পাড়ার শুরু আর শেষ প্রান্তে। পাহাড়ের কোল ঘেঁষে দৃশ্যমান দোতলা মাচাং ঘরগুলো, সহসাই সেখানে ধরা দেয় মেঘের দল। যতক্ষণ পাড়ায় ছিলাম পুরো সময় মেঘ–বৃষ্টি–বাতাসের অবগাহন। পাংখোয়া পাড়ার চারপাশে তেঁতুল, বট ও নারিকেল গাছের প্রাকৃতিক বেষ্টনী। ধবধবে জোছনায় এমন একটি পাড়ায় একটি রাত যাপনটা স্বপ্নের মতোই সুন্দর।